vertaling | DinkJeug 124172615
26th September 2017 dinkjeugBOEKE EN MUSIEKboek, Bybel, rob lacey, vertaling, word on the street
"For those who've never read the Bible, and for those who've read it too much."
"Purist alert: This is not THE Bible (capital B) … but it might just get you reaching for one."
So begin en eindig die agterbladskrywe van hierdie boek en dit is 'n baie goeie beskrywing! Dit is nie die volledige Bybel nie, maar Lacey herskryf sekere gedeeltes van die Bybel om sodoende die hele storie van die Bybel weer te gee. Hy doen dit egter in 'n heel ander formaat. Hy herskryf die dele van die Ou Testament as webblaaie. Die Pentateug word geskryf as 'n gebruikershandleiding vir die lewe, die geskiedkundige boeke as 'n webtuiste met die naam "New Nation", die wysheidsliteratuur as digkuns en die profete as 'n "couriers hotline".
Die Nuwe Testament begin met wat Lacey 'n "4D Biography" noem van "The Liberator" en Handelinge word geskryf as die opvolgverhaal van die beweging wat ontstaan a.g.v. hierdie "Liberator". Met die Nuwe-Testamentiese briewe, bou Lacey voort op die digitale metafoor wat hy begin het in die Ou Testament deur die briewe as e-posse oor te skryf uit Paulus se werk "Sent Items" boks met die briewe aan gemeentes, sy persoonlike "Sent Items" boks met die briewe aan persone en die res van die briewe uit ander e-pos-skrywers se e-pos-bokse.
Lacey se persoonlike storie van hoe hy hierdie boek geskryf terwyl hy deur 'n reis met kanker gegaan het is ook agteringevoeg. Hy is in 2006 oorlede van dié siekte.
Lacey se neerpen van sy persoonlike reis met die Bybel, laat die Bybelboeke 'n besonderse kant wys wat ons dikwels miskyk omdat ons die tekste al so baie gelees het. Dis 'n wonderlike hulpmiddel om tekste op 'n nuwe manier oop te breek en anders na die Bybel te laat kyk en met nuwe oë te help lees.